C 322/2
BG
Официален вестник на Европейския съюз
26.8.2022 г.
СЪВЕТ Заключения на Съвета относно действията за гражданска защита във връзка с изменението на климата (2022/C 322/02)
СЪВЕТЪТ НА ЕВРОПЕЙСКИЯ СЪЮЗ, като има предвид следното: I.
ВЪВЕДЕНИЕ
1.
КАТО ПРИПОМНЯ, че целите за устойчиво развитие, определени в Програмата на ООН до 2030 г., Парижкото споразумение относно изменението на климата и Рамковата програма от Сендай за намаляване на риска от бедствия за периода 2015—2030 г., имат за цел намаляване на рисковете от климатични бедствия;
2.
КАТО ВЗЕМА ПРЕДВИД член 196 от Договора за функционирането на Европейския съюз (ДФЕС), в който се насърчава сътрудничеството между държавите членки в борбата с бедствията, и член 222 от ДФЕС, съгласно който Съюзът и неговите държави членки действат в дух на солидарност, в случай че държава членка стане жертва на бедствие;
3.
КАТО ИМА ПРЕДВИД приоритета, който Съюзът изрично отдаде на екологичния преход и защитата на биологичното разнообразие в Зеления пакт, целта за неутралност по отношение на климата, посочена в Регламент (ЕС) 2021/1119, както и проекта, подкрепен от пакета за възстановяване, за по-екологична и по-устойчива Европа, която е по-добре подготвена да посрещне настоящите и бъдещите предизвикателства, включително във външната си дейност;
4.
КАТО ИЗТЪКВА, че Механизмът за гражданска защита на Съюза, създаден през 2001 г. и подсилен по-специално през 2013 г., 2019 г. и 2021 г., играе все по-голяма роля за реакцията на Европа при природни и причинени от човека бедствия, че при неотдавнашното изменение на Механизма са определени цели за устойчивост на бедствия, основани на настоящи и предвиждани сценарии, и че Механизмът допринася за постигането на общите цели на Съюза за финансиране в областта на климата и биологичното разнообразие;
5.
КАТО ПРИПОМНЯ заключенията на Съвета от 4 юни 2009 г. относно повишаването на обществената осведоменост в областта на гражданската защита, от 30 ноември 2009 г. относно рамка на Общността за превенция на бедствия в ЕС и от 3 октомври 2011 г. относно ролята на доброволческите дейности в социалната политика, в които се подчертава, че доброволческите дейности са от полза за отделния доброволец, за общностите и за обществото като цяло; създаването на Европейския корпус за солидарност през 2018 г.; значението на гражданското общество и гражданите за повишаване на безопасността и устойчивостта; и ангажиментите на Съюза в рамките на Европейската година на младежта — 2022 г.;
6.
КАТО ПРИПОМНЯ заключенията на Съвета от 3 юни 2021 г. относно изграждането на устойчива на климатичните изменения Европа — новата стратегия на ЕС за адаптиране към изменението на климата, и заключенията на Съвета от 23 ноември 2021 г. относно повишаването на готовността, способността за реагиране и устойчивостта при бъдещи кризи;
7.
КАТО ОТБЕЛЯЗВА, че последиците от изменението на климата са очевидни и че екстремните явления, свързани с изменението на климата, стават все по-чести, по-интензивни и по-трайни, което повишава риска от човешки, материални и природни загуби и подчертава необходимостта държавите членки да предприемат действия в тази област;
8.
КАТО ОТЧИТА научните оценки, свързани с изменението на климата, последиците от него и потенциалните бъдещи рискове, както и възможностите за адаптиране и смекчаване, които предлага Междуправителственият комитет по изменението на климата към ООН;